[image: image1.png]



АКАФИСТ

Преподобному и богоносному отцу нашему Макарию cтарцу Оптинскому

Кондак 1

Избранному делателю смиренномудрия и послушания прилежному наставнику, богомудрому старцу Оптинскому, от души моления теплыя принесем. Ты же, отче, непослушных нас послушай, яко послушающаго тебе Бога выну в себе стяжавый, да вси зовем ти:

Радуйся, отче Макарие, зерцало смиренномудрия.

Икос 1

От пелен младенческих Богом предъизбран быв в души твоей красоту изобразити высокотворнаго смирения, темже нравы благочестивыми обучен быв и верою правою утвержден, явился еси родителем твоим благочестивое похваление. Сего ради зовем ти:
Радуйся, Богом избранный сосуде.

Радуйся, смирения и любве крепкий соузе.

Радуйся, младенческий разум отвергий.

Радуйся, злобою присно младенствуяй.

Радуйся, разумливый закона Христова светильниче.

Радуйся, писаний отеческих присный любителю.

Радуйся, яко мирское оставль мудрование.

Радуйся, яко к Божественным приникнув писанием.

Радуйся, отче Макарие, зерцало смиренномудрия.
Кондак 2

Послушанию навык издетска отче преподобне, в мирских делех прилежно обучил еси себе. Темже в тщету вся вменил еси Христа ради и воли Божественныя послушати взыскал еси, поя Ему: Аллилуия.

Икос 2

Мира темное оставив мудрование, неимущее Бога внутрь себе, к любомудрию же монашескому направил еси все твое тщание, еже просветитися познанием о Христе, сего ради поем тебе сице:

Радуйся, мудрость мира сего постигнувый.

Радуйся, яко тщету оныя уведел еси.

Радуйся, мусикийския органы возненавидевый.

Радуйся, яко богодвижная цевница явился еси.

Радуйся, яко мудрый, купец безценнаго бисера взыскал еси.

Радуйся, вся продавый и Христа приобрел еси.

Радуйся, небеснаго любомудрия рачителю.

Радуйся, мирскаго суемудрия обличителю.

Радуйся, отче Макарие, зерцало смиренномудрия.

Кондак 3

Слышал еси отче, яко в Оптинстей пустыни светильник богосиянный возжеся на свешнице церковнем. Темже на крылах любомудрия к нему прилетел еси и во свете жития его узрел еси Свет неприступный, Богу благодарне возопив: Аллилуия.

Икос 3

Яко равносветлое солнце прият тя во объятия своя старец Лев богозрачный, молниями отеческих учений блистаяйся, утверди тебе быти верна ему на тверди послушания и от светлости в светлость духовную возрастати. Темже приносим тебе похвалу сию:
Радуйся, взыскавый старца по слову Симеона Богослова.
Радуйся, в богоглаголивем старце Бога обретый.

Радуйся, молниезрачными ученьми озаривыйся.
Радуйся, яко темнозрачную прелесть попалил еси.

Радуйся, послушанием умерый воли никчемней.

Радуйся, добродетелию яко финикс воскресый.

Радуйся, Льва преподобнаго скимне духовный.

Радуйся, яко мысленных волков с ним растерзал еси.

Радуйся, отче Макарие, зерцало смиренномудрия.

Кондак 4

Пастырем от пастыря и старцем от старца Богом произволено быти тебе. Темже свет разсуждения в тебе возсиял есть ярчайше, имже прелестную бесовскую тьму попалил еси, светло взывая Христу: Аллилуия.

Икос 4

В горниле скорбей, отче преподобне, и на наковальне подвигов монашескаго жития сосуд души твоея златокован соделав, внюдуже сокровище Духа Господь вмести. Темже, яко блистающее сокровище тя стяжавше, выну тебе вопием от души:
Радуйся, сокровище даров отеческих преданий.

Радуйся, богатство духа нищим подаваяй.

Радуйся, веры адаманте крепкий.

Радуйся, любве аметисте светлый.

Радуйся, надежды сребрянная чаша.

Радуйся, печальным сладкая отрада.

Радуйся, преемственная славо старцев богоносных.

Радуйся, писаний богомудрых источниче живоносный.

Радуйся, отче Макарие, зерцало смиренномудрия.

Кондак 5

Скит по образу древних отцев святителем Филаретом устроенный, ты потщался еси ангелоподобным жительством обустроити, учредил еси в нем пение сладкогласное на подобны церковныя и трезвенным умом непрестанно взывати Христу: Аллилуия.

Икос 5

Боголепное о всех Божие промышление вручи тебе пастырское о чадех твоих попечение. Ты же яко доилица кормящая с ласкою паству твою окормил еси, обаче и о нас заблудших молитися не престани вопиющих тебе сия:
Радуйся, пастырскою любовию овцы к себе призываяй.

Радуйся, словесною манною тех насыщаяй.

Радуйся, волков в овечьей коже от стада отгнание.

Радуйся, козлищ заблудших богомудрое наказание.

Радуйся, Ангелоподобное пение в церквах устроевый.

Радуйся, трезвомысленное жительство в Скиту учредивый.

Радуйся, древних отцев пустынных новая похвало.

Радуйся, старчества оптинскаго неувядаемая славо.
Радуйся, отче Макарие, зерцало смиренномудрия.

Кондак 6

Книжник богомудрый явился еси в стране Российстей, отче Макарие, якоже от камене Христос – мед, такожде ты от книг – свет произвел еси сих напечатлением. Темже славим Христа, вразумившаго тя и поем Ему: Аллилуия.

Икос 6

Свет от письмен твоих возблиста, якоже от искр возгарается пламя, темже устен твоих поучения страсти душевныя попалиша. Сего ради светом учений твоих озаряеми, похвальная ти вопием:

Радуйся, скрижале исписанная Божественными письмены.
Радуйся, тросте движимая Духом Святым.

Радуйся, святоотеческое словес изъяснение.
Радуйся, богодохновенное иноком вспоможение.

Радуйся, разсуждения светило ярчайшее.

Радуйся, в книзе животней печате всекрасная.

Радуйся, неослабное о Бозе рачение.

Радуйся, нас ленивых во Христе воздвижение.

Радуйся, отче Макарие, зерцало смиренномудрия.

Кондак 7

Слышаша людие окрест живущии, яко подана ти бысть от Бога Премудрости сладкая вода, притекаху к тебе томимии жаждею слова Божия. Ты же словесныя реки учений твоих испустил еси щедре, на радость людем поющим Христу: Аллилуия.
Икос 7

Житие монашеское явил еси во цвете первозданнем, отче Макарие, якоже в Раи насадил еси в Оптинстей пустыни благочестия цветы, пост и трудолюбие и молитву непрестанную, сего ради сладкия принесл еси плоды Христу. Мы же от плодов твоих насладившеся, похвальная тебе зовем:

Радуйся, делателю вертограда оптинскаго.

Радуйся, насадивый в нем благочестия цветы.

Радуйся, монашескаго любомудрия шипок благовоннейший.
Радуйся, евангельскаго смиренномудрия крине чистоты.

Радуйся, искореняяй в сердцах наших нечестие.

Радуйся, насыщаяй разумы наша Божественными словесы.

Радуйся, кедре богоразумием украшенный.

Радуйся, яко на вéтвех твоих витают духовныя птенцы.

Радуйся, отче Макарие, зерцало смиренномудрия.

Кондак 8

Сладкими словесы твоими привлекл еси философов горчайшее житие и медом премудрости евангельския усладил еси тех сланое мудрование. Темже от суемудрия мирскаго отвратишася сии, и ко источнику Премудрости Христу притекоша, поюще: Аллилуия.

Икос 8

Море преплыл еси писаний отеческих якоже лодия небурне ходящая, и добрый бисер богопознания извлекл еси, евангельскому купцу уподобился еси, отче Макарие. Темже нищету нашу богатити не престай отеческим преданием, да в радости духовней поем тебе похвальная:
Радуйся, сокровищница отеческих преданий златоукрашенная.

Радуйся, мироположница апостольских речений благовоннейшая.

Радуйся, недоведомых таин явление.

Радуйся, неразумных сердец умудрение.

Радуйся, высото смиренномудрия, врагу недостижимая.

Радуйся, глубино богопознания, человеком явленная.

Радуйся, широто любве Божественныя.

Радуйся, долгото молитв неусыпаемых.

Радуйся, отче Макарие, зерцало смиренномудрия.

Кондак 9

Корень смиренномудрия в души твоей насадив при исходищих Духа Святаго, богоблаженне Макарие, яко кедр ливанский процвел еси в Скиту и умножил еси древеса Рая Иисусова. Темже в сени сада сего вернии отдохновение приемлют и Христа воспевают: Аллилуия.

Икос 9

Духа Святаго преизобилующую благодать стяжавый, Еюже боговместительное сердце твое духовная чада отечески породи. Болезновал еси горце и молился еси сладце, дондеже изобразится в них Христос. Темже почитаем тя, яко отца чадолюбива и сице тебе поем:
Радуйся, Амвросия богомудраго духовно родивый.

Радуйся, Илариона предивнаго отечески возрастивый.

Радуйся, Анатолия светозарнаго превыспренне воскриливый.

Радуйся, Исаакия благочестиваго прозорливо предуказавый.

Радуйся, Моисею и Антонию крепосте единомыслия.

Радуйся, богоноснаго Льва друже искренний.

Радуйся, оптинскаго старчества цепе златокованная.

Радуйся, собора венценоснаго каменю богоизбранный.

Радуйся, отче Макарие, зерцало смиренномудрия.

Кондак 10
Заповедь Господню соблюл еси непреложно: «аще кто ударит тя в ланиту десную, обрати к нему и другую». Темже заушившую тя исцелил еси от одержимости и смирением твоим заушил еси гордых бесов, не поющих Богу: Аллилуия.

Икос 10

Дух премудрости и разума на тебе почил есть, отче Макарие, дух совета и крепости, дух ведения и дух благочестия. Темже отверзеся в тебе исцелений источник кипящий дарованьми Божественными, от нихже пиющии возопиша в веселии:

Радуйся, честное даров Божественных вместилище.

Радуйся, богатое Христовы благодати излияние.

Радуйся, многоплетенных грехов разрешение.

Радуйся, многоразличных недугов исцеление.

Радуйся, прозорливый страстей искоренителю.

Радуйся, богомудрый добродетелей насадителю.

Радуйся, Херувимскаго разсуждения богодохновенный делателю.

Радуйся, Серафимскому славословию благозвучный подражателю.

Радуйся, отче Макарие, зерцало смиренномудрия.

Кондак 11

Матери Божией угодил еси в тайне души твоея, богоблаженне отче Макарие, смиренным и боголюбивым твоим житием. Темже похваляет тя яве и угодника Своего нарицает. Мы же чудящеся таковому твоему совершенству, Богу поем: Аллилуия.

Икос 11

Светом твоих святых поучений светиши нам с высоты славы твоея святыя сущим в нощи неведения, и к ведению и деянию наставляеши ны смыслом твоих речений. Темже во свете твоих наставлений ходяще, сице тебе вопием:
Радуйся рекий: смирение аще стяжеши, вся тем имаши.
Радуйся рекий: аще оное не имаши, ничтоже имаши.
Радуйся рекий: погружаяй мысль во глубину смирения, обретает Господне призрение.
Радуйся рекий: духовное охлаждение предваряется высоким о себе мнением.
Радуйся рекий: Иисусова молитва со смирением посекает вражия приражения.
Радуйся рекий: трудом и смирением устрояется богоугодное доброделание.
Радуйся рекий: внимаяй отеческим писанием ясно зрит свое устроение.

Радуйся рекий: идяй путем креста и смирения сретает духовная наслаждения.

Радуйся, отче Макарие, зерцало смиренномудрия.
Кондак 12

Аще и зайде в Бозе яко солнце богокрасное твое житие, обаче смерти нощь не сокры деяний твоих светозарную славу, мы же зряще яко звезды многолепную славу твою, Творцу небес поем хвалу: Аллилуия.

Икос 12

Венец похвал приими, отче Макарие, иже от многия любве дерзнаем принести тебе убогая чада твоя, ты же венцем смиренномудрия, имже венча тя Христос, венчай ны, воспевающия Тебе сия:

Радуйся, яко неувядаемая слава святых на версе твоем почи.

Радуйся, яко приснословущую похвалу в раи душа твоя вкуси.

Радуйся, яко слез твоих сеяние ниву Господню угобзи.

Радуйся, яко снопы трудов твоих Христу принесый.

Радуйся, яко Богозрительную чистоту Бог сердцу твоему дарова.

Радуйся, яко от чрева твоего, по слову Христа, истече Духа Святаго река.

Радуйся, нищету духовную, яко сокровище некрадомое присно в нас сохраняяй.

Радуйся, кротостию и незлобием яко щитом духовным присно нас покрываяй.

Радуйся, отче Макарие, зерцало смиренномудрия.

Кондак 13

О известнейший рачителю смиренномудрия, богоносе отче Макарие, яко от Бога даровася ти светильник разсуждения, имже просветил еси сущия во тьме неведения, даждь и нам стяжати Благодать Святаго Духа, да избегнувше тьмы греховныя, зовем Христу: Аллилуия.

Молитва
О священная и богомудрая главо, богоносе отче наш Макарие. За труды и подвиги твоя, имиже Христа прославил еси и от глада духовнаго люди российския избавил еси, Христос Господь Воплощенная нас ради Премудрость излия на верх твой неувядаемую славу смиренномудрия. Имже вся супостаты вражия низложил еси и баснословное суемудрие философов обличил еси. Темже убо отче, яко со святыми вменился еси и боголепное житие в Раи живеши, не остави нас сирых, грешная и неразумная чада твоя. Но боголюбивою твоею молитвою нас посети: избави от неразумия умы наша в суете мирстей выну шатающияся, утверди сердца наша Страхом Божиим иже плодит начатки премудрости, колеблющуюся волю нашу остени заповедьми Христовыми да не на одесную ниже шуюю отступим от закона Всевышняго. Отеческим преданием научи ны внимати и со опастсвом тыя хранити, да наследницы святых отцев явимся. Присно же сохрани наследие твое и обитель твою в нейже добропобедный подвиг совершил еси и тело твое яко драгоценный бисер в ней оставил еси. Да вси притекающии к раце мощей твоих исцеления приемлют и Бога прославят Дивнаго во святых Своих всегда ныне и присно и во веки веков. Аминь.

